Brian Schønemann Hansen er far til fire.

Hjemme om middagsbordet i Fredericia sidder Natasja på ni år, Kaia på ni år, Anton på syv år og Isak på tre år.

Men i tiden efter hans børn kom til verden, følte han sig tilsidesat, når sundhedsplejersken kom på hjemmebesøg.

- Man er lidt et tredjehjul. Der er ikke nogen, der spørger ind til, hvordan far har haft det, eller om far har haft nogen overvældende følelser, siger Brian Schønemann Hansen.

Han oplevede i stedet, at der blev spurgt meget ind til mor: Hvordan hun havde det, om hun havde tegn på depression, eller om hun på anden måde var påvirket fysisk eller psykisk, mens han mest bare fik lov til at skifte bleer og holde ting, når barnet skulle vejes.

- Jeg synes faktisk, det er lidt foruroligende og lidt skræmmende som far. Det er jo også en stor omvæltning, specielt når det er første gang. Man kan også ryge igennem hele det her følelsesregister, så jeg synes, det er forkert, at man ikke spørger mere ind til, hvordan far har det.

Gamle vaner

Ifølge Forum for Mænds Sundhed så det kun omkring halvdelen af fædrene, der i høj grad føler sig inddraget i besøgene fra sundhedsplejerskerne. Det skriver Jyllands-Posten.

Det er problematisk, mener foreningens formand, Svend Aage Madsen, der er psykolog og forskningskeder ved Rigshospitalet.

- Hvis fædrene ikke inddrages i forhold til deres børns sundhed, så skal de hele tiden spørge konen om, hvorfor græder han nu, hvad har han lyst til, hvad vil hun gerne nu. Det der med at få en nær relation mellem fædre og børn handler også om at være på banen fra starten, siger han.

Ifølge Dorte Fischer, der er næstformand for Fagligt Selskab for Sundhedsplejersker, handler det om gamle vaner.

- Der var det meget var mor, der var hjemme, men nu er det lige så meget far, der er hjemme, og vi skal blive meget bedre til at inddrage de fædre.

Far-ambassadører skal afhjælpe problemet

For at afhjælpe problemet har Forum for Mænds Sundhed udvalgt 85 sundhedsplejersker som far-ambassadører i 64 kommuner. De skal hjælpe med at klæde de andre sundhedsplejersker bedre på, så fædrene ikke bliver overset.

De har blandt andet lavet en guide til dem.